Se på mig (sang)

«Se på mig», også skrevet «Se på mej», er en svensk popballade fra 1995, skrevet av Håkan Almqvist, Ingela Forsman og Bobby Ljunggren. Sangen ble fremført av Jan Johansen og vant svenske Melodifestivalen i 1995. Den var Sveriges bidag i Eurovision Song Contest 1995 i Dublin, der den kom på tredjeplass. I etterkant av konkurransen fikk sangen stor kommersiell suksess og toppet den svenske singellisten samme vår.

Bakgrunn 
«Se på mig» er komponert av den svenske låtskrivertrioen Håkan Almqvist, Ingela Forsman og Bobby Ljunggren. Sangen var i utgangspunktet tiltenkt Christer Björkman, men da Jan Johansen dukket opp for tidlig til en studioavtale, lot Ljunggren og Almqvist Johansen prøvesynge «Se på mig». Resultatet overbeviste de to låtskriverne, og Johansen fikk i stedet delta med låten i den svenske Melodifestivalen i Malmö 24. februar 1995. I den svenske finalen vant «Se på mig» en knapp seier over Cecilia Vennersten og «Det vackraste», og ble dermed Sveriges bidrag til den internasjonale finalen i Dublin 13. mai samme år. Både «Se på mig» og «Det vackraste» fikk imidlertid stor suksess, og sistnevnte nådde en andreplass på VG-lista i Norge senere samme år.

I Eurovision Song Contest var «Se på mig» en av de store favorittene til å vinne, og sangen ledet flere ganger tidlig i avstemningen. Til slutt havnet den på tredjeplass med 100 poeng – hvorav 12 poeng hver fra juryene i Danmark, Irland og Tyskland. Den norske juryen ga 8 poeng. Spania kom på andreplass, mens Norge vant konkurransen med Secret Gardens «Nocturne».

Johansen spilte også inn en engelsk versjon av sangen, kalt «Another Night».

Listeplasseringer 
Singelen fikk stor kommersiell suksess i Sverige, og den toppet den svenske singellisten. Den lå også på Svensktoppen i hele 27 uker, hvorav de 17 første ukene som nummer én. «Se på mig» ble nominert til en Grammis i kategorien årets låt, men prisen ble i stedet vunnet av Melodifestivalen-andreplassen «Det vackraste» og Cecilia Vennersten. På SVT-hitprogrammet Tracks ble «Se på mig» årets femte største hit.

Sangen ble også svært populær i Norge, og den ble hyppig spilt på norsk radio. «Se på mig» tok seg imidlertid ikke inn på VG-lista i 1995, men Jan Johansens selvtitulerte album, gikk inn på den norske albumlisten samme år. 14 år senere, i 2009, kom derimot «Se på mig» inn på den norske singellisten, da Jan Johansen fremførte sangen i flere norske tv-programmer i forbindelse med utgivelsen av samlealbumet Minnen.

Referanser 

Sveriges bidrag i Eurovision Song Contest
Bidrag til Melodifestivalen
Vinnere av Melodifestivalen
Svenske sanger
Sanger fra 1995